Γουλιέλμος Β΄ του Λύνεμπουργκ

Ο Γουλιέλμος Β΄ (π. 1300 - 1369) από τον Οίκο των Γουέλφων ήταν πρίγκιπας του Λύνεμπουργκ (1330-69), πρώτα με τον αδελφό του Όθωνα Γ΄ ως το 1352 και έπειτα μόνος του. Όσο κυβερνούσε με τον αδελφό του, οργάνωσαν την επικράτειά τους και με την υποστήριξη του εμπορίου έφεραν οικονομική άνθιση. Αν και νυμφεύτηκε τέσσερις φορές, δεν απέκτησε γιο, έτσι τον απασχόλησε η αναζήτηση διαδόχου. Μετά το θάνατό του, προκλήθηκε η Έριδα Διαδοχής του Λύνεμπουργκ.

Πρίγκιπας μαζί με τον αδελφό του Όθωνα Γ΄
Ήταν ο 3ος γιος του Όθωνα Β΄ του αυστηρού και της Ματθίλδης των Βίττελσμπαχ, κόρης του Λουδοβίκου Β΄ δούκα της Βαυαρίας. Ο πρώτος αδελφός έγινε διοικητής της αρχιεπισκοπής της Βρέμης. Ο πατέρας του είχε νομοθετήσει το πριγκιπάτο να διαιρεθεί μεταξύ του Γουλιέλμου Β΄ και του δευτερότοκου Όθωνα Γ΄, αλλά όταν απεβίωσε το 1330 τα δύο αδέλφια κυβέρνησαν από κοινού.

Ο πρώτος στόχος της εξουσίας τους ήταν η εδαφική ενοποίηση του πριγκιπάτου. Πράγματι επέκτειναν την έκτασή του με την απόκτηση στην περιοχή Γκίφχορν του χωρίου Φαλερσλέμπεν και την απόκτηση των κομητειών Παπενχάιμ και Βετμαρσχάγκεν. Άλλος στόχος ήταν η υποστήριξη της οικονομικής ανάπτυξης. Το εμπόριο άνθισε στο Λύνεμπουργκ ως αποτέλεσμα του ότι έκαναν πλωτό τον ποταμό Ιλμενάου, από την πόλη ως το Ουέλτσεν και ως αποτέλεσμα της σύναψης συμφωνιών με τους δούκες της Σαξονίας-Λάουενμπουργκ.

Αναζήτηση διαδόχου
Το 1352 απεβίωσε ο αδελφός του Όθων Γ΄ και ο Γουλιέλμος Β΄ έμεινε μόνος στο πριγκιπάτο. Ο μόνος γιος του αδελφού του πνίγηκε στον Ιλμενάου όταν ήταν παιδί και ο Γουλιέλμος B΄ δεν είχε άρρενες απογόνους, έτσι διάλεξε τον Αλβέρτο των Άνχαλτ, γιο της πρώτης κόρης του, ως διάδοχο. Αυτό είχε δύο δυσκολίες. Πρώτα, όταν ρώτησε τον Κάρολο Δ΄ βασιλιά της Γερμανίας για το αν θα δώσει το αξίωμα στον Αλβέρτο, ο βασιλιάς, που φοβόταν την αύξηση της δύναμης των θείων του Αλβέρτου -που ήταν εκλέκτορες δούκες της Σαξονίας- τον απέτρεψε. Δεύτερη δυσκολία ήταν η Συμφωνία του 1235 για τη διαδοχή στο δουκάτο των Γουέλφων, όπου οι επιμέρους περιοχές του δουκάτου του Μπράουνσβαϊχ-Λύνεμπουργκ κληροδοτούνται στο πλησιέστερο άρρεν μέλος του Οίκου των Γουέλφων, εν προκειμένω στον Λουδοβίκο, πρώτο γιο του Μάγκνους Α΄. Έτσι ο Γουιέλμος Β΄ πάντρεψε τη δεύτερη κόρη του με τον 3ο εξάδελφό της Λουδοβίκο. Εν τω μεταξύ ο Κάρολος Δ΄, χωρίς να έχει ενημερωθεί για τις εξελίξεις, ενέκρινε τη διαδοχή στον Αλβέρτο.

Ταυτόχρονα η Ματθίλδη, πρώτη κόρη του Όθωνα Γ΄, αξίωσε τη διαδοχή στο ήμισυ του πριγκιπάτου, σύμφωνα με το νόμο του παππού της Όθωνα Β΄, μέσω του συζύγου της Όθωνα Β΄ κόμη του Βάλντεκ. Η Αυλή του Καρόλου Δ΄ τη δικαίωσε αποφαινόμενη ότι πρέπει να αποζημιωθεί με την αξία του ημίσεως του πριγκιπάτου, δηλ. με 100.000 μάρκα. Ο πρίγκιπας αδυνατούσε να τα πληρώσει και ο βασιλιάς του επέβαλε απαγόρευση και τον κατέστησε παράνομο, στέλνοντας τον επίσκοπο του Μίντεν να αναλάβει το πριγκιπάτο. Ο Γουλιέλμος Β΄ που ήταν ετοιμοθάνατος, παρέδωσε το πριγκιπάτο στον Μάγκνους Β΄, αδελφό του αποβιώσαντος Λουδοβίκου. Ο ίδιος απεβίωσε το 1369 στο Λύνεμπουργκ και ο Μάγκνους Β΄ πρίγκιπας του Βολφενμπύτελ πρόσθεσε το Λύνεμπουργκ στις κτήσεις του, ενώνοντας έτσι πάλι, έπειτα από έτη, το Μπράουνσβαϊχ με το Λύνεμπουργκ. Ωστόσο το επόμενο έτος ο Αλβέρτος και ο Όθων Β΄ απαίτησαν το πριγκιπάτο και έτσι ξέσπασε η Έριδα Διαδοχής του Λύνεμπουργκ, που κράτησε 18 έτη.

Οικογένεια
Νυμφεύτηκε πρώτα την Χέντβιχ, κόρη του Όθωνα Δ΄ κόμη του Ράβενσμπεργκ και είχε κόρη την:
 Ελισάβετ, απεβ. 1384, παντρεύτηκε τον Όθωνα των Άνχαλτ, δούκα της Σαξονίας-Βίττενμπερκ. Γιος τους ήταν ο Αλβέρτος των Άνχαλτ, που διεκδίκησε και έγινε πρίγκιπας του Λύνεμπουργκ το διάστημα 1370-85.

Μετά το 1387 απεβίωσε η Χέντβιχ και νυμφεύτηκε τη Μαρία, με την οποία είχε κόρη την:
 Ματθίλδη, απεβ. 1367, παντρεύτηκε τον 3ο εξάδελφό της Λουδοβίκο του Βόλφενμπυτελ, γιο του Μάγκνους Α΄.

Το 1346 νυμφεύτηκε την 3η σύζυγό του Σοφία, κόρη του Βερνάρδου Γ΄ πρίγκιπα του Άνχαλτ-Μπέρνμπουρκ.

Το 1362 απεβίωσε η Σοφία και το επόμενο έτος νυμφεύτηκε την 4η σύζυγό του Αγνή, κόρη του Έρικ Β΄ δούκα της Σαξονίας-Λάουενμπουργκ.

Πηγές
www.Welfn.de

Δούκες του Μπράουνσβαϊχ-Λύνεμπουργκ